पोखराका सहकारीपीडितमाथि प्रहरी दमन
माओवादी केन्द्रको गण्डकी प्रदेशस्तरीय राजनीतिक वैचारिक प्रशिक्षणलाई सम्बोधन गर्न प्रधानमन्त्री पुष्पकमल दाहाल बुधबार पोखरा सभागृह प्रवेश गर्दै थिए । सभागृहको गेटनेर प्रधानमन्त्री सवार गाडी आइपुगेपछि सूर्यदर्शन सहकारीपीडितले कालो झन्डा देखाए । ‘सहकारी ठगलाई राजनीतिक संरक्षण बन्द गर’, ‘सहकारीपीडितलाई न्याय दे’ जस्ता नारा लगाए । त्यसपछि सुरु भयो सहकारीपीडितमाथि सत्ताको दमन ।
पोखरा — माओवादी केन्द्रको गण्डकी प्रदेशस्तरीय राजनीतिक वैचारिक प्रशिक्षणलाई सम्बोधन गर्न प्रधानमन्त्री पुष्पकमल दाहाल बुधबार पोखरा सभागृह प्रवेश गर्दै थिए । सभागृहको गेटनेर प्रधानमन्त्री सवार गाडी आइपुगेपछि सूर्यदर्शन सहकारीपीडितले कालो झन्डा देखाए । ‘सहकारी ठगलाई राजनीतिक संरक्षण बन्द गर’, ‘सहकारीपीडितलाई न्याय दे’ जस्ता नारा लगाए । त्यसपछि सुरु भयो सहकारीपीडितमाथि सत्ताको दमन ।प्रधानमन्त्री दाहाल सभागृहभित्र पसिसकेपछि त्यहाँ खटिएका प्रहरीले सहकारीपीडितलाई धपाउन खोजे । पीडितले नाराबाजी गरिरहे । थप बल प्रयोग गरेर प्रहरीले धरपकड गर्‍यो । प्रहरीको धरपकडबाट ७५ वर्षीय भीमप्रसाद चपाईं घाइते भए । आफ्नो बुढ्यौलीलाई राखेको जग्गा बेचेर २० लाख रुपैयाँ सूर्यदर्शनमा बचत गरेका उनी प्रधानमन्त्रीलाई बचतकर्ताको आवाज सुनाउन सराङकोटबाट पोखरा झरेका थिए । सहकारीपीडितको हरेक आन्दोलनमा पुग्ने पोखराकी अनुराधा श्रेष्ठ पनि प्रहरीको धरपकडबाट केहीबेर अचेत भइन् । उनीहरू दुवैलाई पोखरा स्वास्थ्य विज्ञान प्रतिष्ठानमा उपचारका लागि पठाइयो । प्रहरीले अन्य ११ जना सहकारीपीडितलाई गिरफ्तार गर्‍यो । तत्कालै सूर्यदर्शन बचतपीडित संघर्ष समितिका अध्यक्ष किरण श्रेष्ठले घाइतेको उपचार र पक्राउ परेका पीडितको रिहाइको माग गर्दै विज्ञप्ति जारी गरे । सूर्यदर्शन तथा अन्य सहकारीपीडितले शान्तिपूर्ण र सौहार्दपूर्ण ढंगले गरिएको विरोध कार्यक्रममा प्रहरी प्रशासनले हस्तक्षेप र दमन गरेको उनले बताए । ‘यो अति नै निन्दनीय र अमानवीय कार्य हो, गृह प्रशासनबाट जुन किसिमको दमन भएको छ यसप्रति हामी अति नै दुःखी छौं,’ उनले भने । पक्राउ परेका पीडितलाई तत्काल रिहाइ नगरे जिल्ला प्रहरी कार्यालयअघि आमरण अनशनको सुरुआत गर्ने चेतावनी विज्ञप्तिमा दिएपछि प्रहरीले ११ जनालाई सामान्य कागज गरेर छाड्यो । उक्त कागजमा पक्राउ परेकालाई ‘सहकारीपीडित’ भनेर उल्लेख नगरिएको श्रेष्ठले बताए । सभागृहभित्र प्रशिक्षण कार्यक्रममा प्रधानमन्त्री दाहालले सहकारीपीडितले कालो झन्डा देखाएर ठूलो गल्ती गरेको बताए । उनले वर्तमान सरकारले समस्याग्रस्त सहकारीमा पाँच लाखसम्मको बचत गरेका बचतकर्ताको रकम फिर्ता गर्ने कार्यक्रम ल्याएको उल्लेख गरे । ‘अघि बाहिर कालो झन्डा देखाएका सहकारीपीडितलाई म भन्न चाहन्छु, तपाईंहरूले नबुझीकन कालो झन्डा देखाउनुभयो,’ उनले भने, ‘जुन सरकार तपाईंहरूको पक्षमा लडिराखेको छ र भर्खरै पाँच लाखका दरले तपाईंहरूको बचत फिर्ता गर्ने जिम्मा लिएको छ, त्यस सरकारलाई कालो झन्डा देखाएर तपाईंहरूले ठूलो ‘ब्लन्डर’ गर्नुभयो । त्यस्तो बुद्धितर्फ नलाग्नुहोला ।’प्रहरीले खोलेकै छैन सूर्यदर्शनको प्रतिवेदनयता कास्की प्रहरीले सूर्यदर्शनको सन्दर्भमा दोस्रो प्रतिवेदन बुझेको एक महिना बित्नै लाग्दासमेत कुनै कारबाही अगाडि बढाएको छैन । पोखरा महानगर प्रमुख धनराज आचार्यले सूर्यदर्शनको वित्तीय स्थितिका विषयमा प्रस्तुत थप विश्लेषणात्मक प्रतिवेदन कास्कीका प्रहरी नायब उपरीक्षक बसन्तकुमार शर्मालाई वैशाख २७ मा बुझाएका थिए । ३ हजार ४ सय १९ पृष्ठको प्रतिवेदन ९ खण्डमा छ । १८ हजार ७ सय बचतकर्ताको बचत अपचन भएको र ४ सय ३३ ऋणी रहेको प्रतिवेदनमा उल्लेख छ ।प्रहरी नायब उपरीक्षक शर्माले उक्त प्रतिवेदनको अध्ययन नै सुरु नभएको बताए । ‘अहिले प्राइम सहकारीको केस हेर्दै छौं,’ उनले भने, ‘त्यो नसकी कुनै हालतमा सूर्यदर्शनको प्रतिवेदन हेर्न भ्याइँदैन ।’ सूर्यदर्शन सहकारी ठगीको मुद्दा अदालतमा विचाराधीन छ । मुख्य आरोपी जीबी राई हालसम्म फरार छन् । गोर्खा मिडिया नेटवर्कका तत्कालीन एमडी एवं वर्तमान गृहमन्त्री रवि लामिछानेसमेत ठगीमा मुछिएको उक्त सहकारी ठगीसम्बन्धी सूर्यदर्शनको प्रतिवेदनको एक पाना पनि नपल्टिनुले सहकारीपीडित सशंकित छन् ।संघर्ष समितिका अध्यक्ष श्रेष्ठले एक महिनासम्म पनि प्रहरीले प्रतिवेदनमाथि कुनै कामकारबाही अघि नबढाउनुले प्रहरी नै गृहमन्त्रीबाट प्रभावित भएको हुन सक्ने आशंका गरे । ‘प्रतिवेदन अध्ययन गरेपछि प्रहरीले ठगीमा संलग्न थप व्यक्तिमाथि अभियोजन तयार गर्नुपर्छ । सरकारी वकिलको कार्यालयले प्रहरीको अभियोजन कुरिरहेको छ,’ उनले भने, ‘पीडितले पनि छिटो होस् भन्ने चाहन्छन् । तर प्रहरीले प्रतिवेदनको काम कत्ति पनि सुरु नगर्दा शंका गर्ने ठाउँ छ ।’ प्रहरीको अघिल्लो प्रतिवेदनले १९ जनालाई प्रतिवादी बनाएकामा हालसम्म ५ जना मात्रै पक्राउ परेका छन् । 